# Ene Kantak

Ene Kantak proiektua haurrentzako musika eta dantza euskaraz sortzen dituen taldea da. 2010ean haur euskaldunentzat sortutako abestiak eta bideoak Youtubera igotzen hasi ziren. Ikastetxeetan bideoklipak grabatu, eta gora. Hasiera-hasieratik harrera bikaina izan zuen, bereziki Nafarroako haur euskaldunen artean, eta ordutik igoera esponentziala ezagutu du proiektu honek.
2024an 250 bideo baino gehiago igota zituzten, 76.000 harpidedun zituzten Youtuben. 100 milioi ikustaldi egin zituzten Euskal Herriko haurrek Ene Kantak bideoetan. Hamar disko eta lau liburu argitaratu dituzte, eta antzokietan zortzi ikuskizun taularatu. Hainbat kirolari, bertsolari, idazle, edo musikari ospetsu azaldu dira bideo horietan jo ta ke umeekin dantzan.
Erdietsi duten arrakastaren adierazle, ETBk ere Nerea Urbizuk eta Urko Oskoz fitxatu zituen ETB3 katerako eta bost denboraldiz, 1.250 kapitulu baino gehiago eman dituzte.
Merezimenduzko Argia Saria jaso dute 2025ean hamabost urtean gazteenen artean euskara sustatzeko egindako lanagatik eta lortutako arrakastagatik. Saria Nerea Urbizu, Fermin Sarasa eta Jesus Irujok jaso zuten.

## Diskografia

Lehen hamabi urteetan 12 album plazaratu ditu Ene Kantak proiektuak:
* “ENE KANTAK” (2011). Lehenengo albuma 19 abestirekin, bertan “Animalien Ibilkera”, “Goazen Komunera”, “Alaiki” edo “Lotsa Galdu” dira ospetsuenetarikoak, eta bertan, abestu zutenetako batzuk hauek dira: Pirritx eta Porrotx, Eñaut Elorrieta (Ken Zazpi), Juan Martinez de Irujo, Mikel Aranburu eta beste asko. Kanta hauen dantzan eta koreografian Iruñerriko eskoletako haur pila aritu ziren.
* “NEGUARI ABESTEN” (2012). 17 abesti eta bi bertso. Gaien artean Mari Domingi, eta galdutako senideak. Album honetan honetan dago “Ole Olentzero” kanta ospetsua, abesti zahar bat zen eta erabat moldatu zuten.
* “ONEKA” (2014). 20 abestiko albuma eta DVDa. Eguneroko eginkizunak lantzen ziren hiru abestitan. Euskal Herriko 500 haurrrek eta 15 eskolak parte hartu zuten grabaketetan, baita beste musikari hauek ere: Fermin Muguruza, Ruper Ordorika, El Drogas, Kutxi Romero (Marea), Oinatz Bengoetxea (pilotaria), Abel Barriola (pilotaria), Oier Sanjurjo (futbolaria), Imanol Agirretxe (futbolaria), Markel Bergara (futbolaria), Mikel San José (futbolaria), eta Manolo García (El Ultimo de la Fila).
* “ONEKA MARRAZOA” (2015). Antzezlan musikala ere antolatu zuten album honekin: “Oneka Marrazoa: ikuskizuna”. Barañaingo Auditoriumean Txantreako Konpartsako Erraldoi eta Kilikiekin sortu zuten.
* “ASTONAUTA” (2016). Kutsadura, kontzertinak, eta gerrak konpondu nahian astoak ilargira doaz konponbide baten bila.
* “ASTONAUTA TRONPETA FLAUTA” (2017). Astonauta ikuskizuna 2016ko urrian Atarrabian zuzenekoa grabatu zuten. Editatutako ikus-entzunezkoa ohiko DVD formatuaz gain, 8 GBko USBan Full HDn eta digipack formatuan jasota eskaini zuten, baita webgunetik deskargatzeko bereizmen handiko mp4a ere.
* “SATORJATOR” (2018). Eneko eta Nerea bidaia magiko berri batean murgiltzen dira Lur planetaren bihotzera. Lur azpian aitatxik emandako mapa bati esker altxor magiko bat bilatuko dute eta bertan lagun berriak eta aspaldiko bat topatuko dute. Beldurrari eta hango abenturei aurre egingo diete abesten eta dantzan. Gainera hausnarketa egiten zuten telefono mugikorrekin ematen dugun gehiegizko denborari buruz; gailu horien fundamentuzko erabilera bultzatuz eta jolasteko galtzen dugun orduak kritikatuz.
* “JAI ERRALDOIA” DVDa (2019). Nafarroa Arenan 32 erraldoi bildu zuten elkarrekin dantzatzen eta kantatzen.
* “LILURAGARRIA” (2020). Enekok eta Nereak giza-gorputz baten barrura doaz 15 abestiz eta bideoz osatutako disko batean. Abestiak hobetzen lagun askok parte hartu zuen: Telleria anaiek, Ane Garcia abeslari eta itzultzaileak, Kristina eta Xabi Solano musikariek, Nerea Balda idazleak, Belatz marrazkilariak, Jon Basaguren musikari eta esatariak, Ruben Garcia futbolariak…
* “IZAN ZORIONTSU” (2021). 16 abesti eta bideoklipa Inauteriez, ikasle berriez, lanbideez, urtaroez, irudi geometrikoez, R fonema lantzekoa edota Naizen elkarteari eskainitako abestia.
* “ERAGIN, ERAGIN!” (2022). Nahi dugun eta pentsatzen dugun hori buruarekin eta bihotzarekin egitea lortu ahal izateko 18 abesti eta dantza. Berrerabilpena, higienea, natura, elikadura osasuntsua, euskara, gaixotasun arraroak...
* “NATURAREKIN DANTZAN” (2023). Naturaren inguruko 17 abesti: Gau Beltzerako kanta, bazkaltzera joateko deia, irudimenari egindakoa, magoei eskainitakoa, errespetua lantzekoa…
| « | ['Ene kantak' telebista-saioarekin] ... nire kezka da zenbatek ikusi duten ETB3 eta zenbatek ezin izan duten ETB3 ikusi. Pena ematen dit, ze ama naiz eta neronek egin dudan saio bat-edo, ezin izan dut etxean kontsumitu. Nire alabek garai hartan saio hori ikusteko adina bazuten, eta ez dute ikusi ahal izan. Nafarroako iparraldean euskaldun asko gaude eta ez dugu ikusi ahal izan. | » |
| —Nerea Urbizu |||

## Erreferentziak

* 1 2 3 «Merezimenduzko Argia Saria: Ene Kantak» Argia (Noiz kontsultatua: 2025-02-03).
* ↑ Mindegia, Miren. (2020-11-14). «Nerea Urbizu Ruiz: "Euskara komunikatzeko tresna dela ikusi behar dute haurrek"» www.noticiasdenavarra.com (Diario de noticias) (Noiz kontsultatua: 2021-09-28).
* ↑ Hamaika Telebista. (2024-09-14). Esker onez | Nerea Urbizu. (Noiz kontsultatua: 2024-10-27).
* ↑ «DISKOGRAFIA» Ene Kantak (Noiz kontsultatua: 2024-10-28).
* ↑ Urbizu, Nerea. (2024). «Esker onez | Nerea Urbizu» hamaika telebista Bideoko -14:27 unetik aurrera (Noiz kontsultatua: 2024-10-28).

## Kanpo estekak

* enekantak.org webgune ofiziala
* @Enekantak Youtube (2024an 76.500 harpidedun • 258 bideo)
* Ene Kantak Spotify musika-atarian 2024an 20.545 entzule hilero.
* Ene Kantak Facebook sare sozialean
* Ene kantak Instagram sare sozialean
* «Esker onez | Nerea Urbizu» Hamaika telebista
* Datuak: Q132125229